**15 ЯНУАРИ 2025 г.**

**Наказателно дело от общ характер №786/2024 година – 9:30 часа**

За 15.01.2025 година, бе насрочено съдебно заседание по наказателно дело №786/2024 година, образувано срещу **С.С.И.**, роден 1985 година, обвинен в това, че

На 6 май 2024 година, в град Койнаре опитал умишлено да умъртви мъж с инициали И.Г.Т., като му нанесъл две прободни рани отпред и отзад в гръдната област, с кухненски нож. Деянието е извършено след употреба на алкохол и причината за него е ревност. Пострадалият е спасен благодарение на спешната гръдна операция, която му е направена в град Плевен.

Подсъдимият е с чисто съдебно минало, но е с лоши характеристични данни.

В съдебното заседание не се е явил защитникът на подсъдимия, поради влошено здравословно състояние. Поради това, ход на делото не е даден и същото е отложено за нова дата. Следващото съдебно заседание е насрочено за 14.03.2025 година.

**Наказателно дело от общ характер №836/2024 година – 13:00 часа**

На 15.01.2025 година, състав на Плевенски окръжен съд разгледа наказателно дело №836/2024 година, образувано на основание обвинителен акт срещу **Ю.С.Я.** роден 1983 година, от град Търговище, обвинен в това, че

На 26.02.2024 година отнел чужди движими вещи на стойност над 200 лева, между които и дебитна карта, чрез която изтеглил сумата от 400 лева, без съгласието на титуляра на сметката.

На посочената дата, подсъдимият пътувал с автобус от град София до град Плевен. Когато пристигнал в град Плевен и шофьорът на автобуса слязъл, за да отвори багажното отделение, обвиняемият, който останал сам в превозното средство, откраднал портфейла му. В него била и банкова карта с листче с ПИН-кода към нея. Още същия ден, подсъдимият изтеглил сумата от 400 лева от банкомат, като направил няколко опита да изтегли и още пари, но титулярът на сметката имал дневен лимит за теглене от 400 лева.

Пострадалият подал сигнал за липсващия си портфейл в Първо РУ – Плевен и извършителят бил задържан.

Делото се гледа по реда на съкратеното съдебно следствие. Подсъдимият е признал вината си и не е искал да се събират доказателства за извършеното. Постановена е присъда, с която му е наложено наказание в размер на четири години лишаване от свобода ефективно, при първоначален строг режим.

Присъдата не е влязла в сила. Същата може да се обжалва пред Апелативен съд – Велико Търново в петнадесетдневен срок, считано от днес.

**Връзки с обществеността 15 януари 2024 г.**

**e-mail:** **os\_press@abv.bg**